FI Euroopan unionin virallinen lehti L 52/26

KOMISSION TÄYTÄNTÖÖNPANOPÄÄTÖS,

annettu 22 päivänä helmikuuta 2012,

sellaisten lajikkeeseen Marialva kuuluvien lajin Triticum durum Desf. siementen tilapäisestä kaupan pitämisestä, jotka eivät täytä neuvoston direktiivin 66/402/ETY vaatimuksia vehnän (Triticum aestivum L.) siementen enimmäismäärän osalta

(tiedoksiannettu numerolla K(2012) 1114)

(2012/116/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (1) ja erityisesti sen 17 artiklan 1 kohdan,

sekä katsoo seuraavaa:

(1) Portugalissa ei ole saatavilla sen tarpeisiin nähden riittävästi kansallisiin ympäristöoloihin soveltuvia toisen sukupolven ”varmennettujen siementen” luokkaan kuuluvia kovavehnän (Triticum durum Desf.) lajikkeen Marialva siemeniä, jotka täyttävät direktiivin 66/402/ETY vaatimukset vehnän (Triticum aestivum L.) siementen enimmäismäärän osalta.

(2) Kyseisten siementen kysyntää ei ole mahdollista kattaa muista jäsenvaltioista tai kolmansista maista tuotavilla siemenillä, jotka täyttävät kaikki direktiivissä 66/402/ETY säädetyt vaatimukset.

(3) Tämän vuoksi Portugalille olisi annettava lupa sallia toisen sukupolven varmennettuihin siemeniin sovellettavia vaatimuksia väljemmät vaatimukset täyttävien, kyseisen lajikkeen siementen kaupan pitäminen 29 päivään helmikuuta 2012 asti ja siten, että niiden määrä on enintään 130 tonnia.

(4) Lisäksi muille jäsenvaltioille, jotka voivat toimittaa Portugalille joko jäsenvaltiossa tai kolmannessa maassa korjattuja kyseisen lajikkeen siemeniä, olisi annettava lupa sallia tällaisten siementen kaupan pitäminen.

(5) Portugalin olisi toimittava koordinoijana ja varmistettava, että tämän päätöksen nojalla sallittujen siementen kokonaismäärä ei ylitä tässä päätöksessä vahvistettua enimmäismäärää.

(6) Tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

1. Sallitaan pidettäväksi kaupan unionissa toisen sukupolven ”varmennettujen siementen” luokkaan kuuluvia kovavehnän (Triticum durum Desf.) lajikkeen Marialva siemeniä, jotka eivät täytä direktiivin 66/402/ETY liitteessä II olevan 2 kohdan A alakohdan vaatimuksia vehnän (Triticum aestivum L.) siementen enimmäismäärän osalta.

Ensimmäisessä alakohdassa määritellyissä kovavehnän (Triticum durum Desf.) siemenissä oleva vehnän (Triticum aestivum L.) siementen enimmäismäärä on kuitenkin 45 siementä direktiivin 66/402/ETY liitteessä III olevassa 4 sarakkeessa määritellyn painoisessa näytteessä.

Lupa myönnetään enintään 130 tonnin kokonaismäärälle ja 29 päivänä helmikuuta 2012 päättyvälle ajalle.

2. Virallisen etiketin on oltava direktiivin 66/402/ETY merkintävaatimusten mukainen, ja siinä on ilmoitettava, että siemenet eivät täytä kyseisen direktiivin liitteessä II olevan 2 kohdan A alakohdan vaatimuksia vehnän (Triticum aestivum L.) siementen enimmäismäärän osalta.

2 artikla

1. Toimittajan, joka haluaa saattaa 1 artiklassa tarkoitettuja siemeniä markkinoille, on osoitettava lupahakemus sille jäsenvaltiolle, johon kyseinen toimittaja on sijoittautunut tai jossa se harjoittaa tuontia. Hakemuksessa on ilmoitettava siemenmäärä, jonka toimittaja haluaa saattaa markkinoille.

2. Asianomaisen jäsenvaltion on annettava toimittajalle 1 artiklan mukaisesti lupa saattaa siemenet markkinoille, paitsi jos

a) sillä on riittävä syy epäillä, ettei toimittaja pysty saattamaan markkinoille sitä määrää siemeniä, jota varten se on hakenut lupaa,

b) koordinoivan jäsenvaltion toimittamat 3 artiklan kolmannessa alakohdassa tarkoitetut tiedot huomioon ottaen luvan myöntäminen johtaisi siihen, että 1 artiklan 1 kohdassa tarkoitettu siementen suurin sallittu kokonaismäärä ylittyy.

Edellä olevan b alakohdan osalta on otettava huomioon, että jos suurimman sallitun kokonaismäärän puitteissa voitaisiin antaa lupa vain osalle hakemuksen mukaisesta määrästä, asianomainen jäsenvaltio voi antaa toimittajalle luvan kyseisen pienemmän siemenmäärän markkinoille saattamiseen.

3 artikla

Jäsenvaltioiden on annettava toisilleen tämän päätöksen soveltamiseksi tarvittavaa hallinnollista apua.

Portugali toimii koordinoivana jäsenvaltiona sen varmistamiseksi, että jäsenvaltioiden tämän päätöksen nojalla unionissa kaupan pidettäväksi sallima siemenmäärä ei ylitä 1 artiklan 1 kohdassa tarkoitettua siementen suurinta sallittua kokonaismäärää.

Kun jäsenvaltio saa 2 artiklan mukaisen lupahakemuksen, sen on välittömästi ilmoitettava koordinoivalle jäsenvaltiolle määrä, jota hakemus koskee. Koordinoivan jäsenvaltion on välittömästi ilmoitettava kyseiselle jäsenvaltiolle, ylittyisikö enimmäismäärä, jos lupa myönnettäisiin.

4 artikla

Jäsenvaltioiden on ilmoitettava viipymättä komissiolle ja muille jäsenvaltioille määrät, joiden osalta ne ovat myöntäneet kaupan pitämistä koskevan luvan tämän päätöksen mukaisesti.

5 artikla

Tämä päätös on osoitettu kaikille jäsenvaltioille.

Tehty Brysselissä 22 päivänä helmikuuta 2012. Komission puolesta John DALLI Komission jäsen

(1) EYVL 125, 11.7.1966, s. 2309/66.